**Történelem**

A történelemtanítás és - tanulás célja, hogy a tanuló megismerkedjen a történettudomány, valamint a hagyomány által legfontosabbnak elismert történelmi tényekkel, szereplőkkel, eseményekkel, történetekkel és folyamatokkal, valamint tudatosodjon benne nemzeti hovatartozása. Ismerkedjen meg a kulturális kódrendszer legalapvetőbb elemeivel, amelyek lehetővé teszik, hogy azonosuljon kultúránk alapértékeivel. Fontos, hogy a történelemi eseményeken keresztül megismerje a keresztény értékrendet is. A történelem tantárgy tantervének középpontjában a magyar nemzet és Magyarország története áll.

A tantervi szabályozás irányítóelve, hogy a magyar történelmet általában kontinuitásában, az európai, illetve egyetemes történelmet szigetszerűen tárgyalja. A kerettanterv több általános európai jelenséget is konkrét magyar példákon keresztül mutat be. Ennek révén a tanuló a magyar történelmi jelenségeket elsősorban nem általános modellek alapján, hanem a konkrét történelmi helyzet jellegzetességeit figyelembe véve tanulmányozhatja. Ez a megközelítés hozzásegíti a tanulót, hogy megértse és méltányolja a magyarság, a magyar nemzet, illetve Magyarország sajátos helyzetéből adódó jelenségeket és folyamatokat, így alakulhat ki benne a tényeken alapuló reális és pozitív nemzettudat, és ezáltal erősödhet benne a hazaszeretet érzése.

A történelem tantárgy a következő módon fejleszti a Nemzeti alaptantervben megfogalmazott kulcskompetenciákat:

**A tanulás kompetenciái:** A tanuló a történelemtanulás során különféle jellegű tudástartalmakkal és különböző típusú feladatokkal találkozik, amelyek megtanulásához, illetve elvégzéséhez különféle módszereket kell választania. A történelmi információk keresése és feldolgozása, a forráskritika, a következtetések levonása és egyéb gondolkodási műveletek közvetítő hatásuk révén általában fejlesztik a tanulási kompetenciákat. A történelmi értelmező kulcsfogalmak megértésén és állandó használatán keresztül a tanuló fejleszti a lényeges és kevésbé lényeges elemek megkülönböztetésének és rendszerezésének a tanulás során elengedhetetlenül fontos képességét.

A tanuló a történelemtanulás során megtapasztalja, hogy a történelemtudása az iskolán kívül, más élethelyzetekben, illetve a jelen társadalmi, gazdasági és politikai jelenségeinek megértéséhez és megítéléséhez is segítséget nyújt. Ez a tapasztalat – az iskolai történelemtanulás élményszerűsége mellett – erős ösztönzést adhat az élethosszig tartó tanulásra vagy legalábbis a történelmi és társadalmi kérdések iránti érdeklődésre.

**Kommunikációs kompetenciák:** A történelmi források feldolgozása a szövegértés fejlesztésének egyik hatékony módja. A tanuló a felmerülő történelmi problémákról beszélgetéseket folytat, érveket gyűjt, azokat írásban és szóban összefoglalja, digitális kommunikációs eszközök segítségével mutatja be. A különböző típusú, más-más korokból és eltérő társadalmi közegekből származó források feldolgozása pedig nagyban segíti a különféle kommunikációs környezetek (kontextusok) közötti magabiztos eligazodást.

**Digitális kompetenciák:** A történelem tanulása során a digitális eszközök etikus, felelősségteljes használatával a tanuló információkezelési és -feldolgozási készségei fejlődnek, ami elősegíti elemző és mérlegelő gondolkodása kialakulását és elmélyítését is, aminek része a megszerzett információk ellenőrzése, hitelességének vizsgálata. A történelmi forrásokat tartalmazó internetes portálok, hang- és filmarchívumok és adatbázisok megismerése és használata, az itt talált források feldolgozása elengedhetetlen feltétele a korszerű történelemtanulásnak. A digitális információfeldolgozás, illetve a digitális kommunikáció fejlesztésének nagy szerepe van a közéleti tájékozódási készségek kialakításában, így a felelős és aktív állampolgárrá nevelésben.

**A matematikai, gondolkodási kompetenciák:** A tanuló az információk, illetve a források feldolgozása során problémákat azonosít, magyarázatokat fogalmaz meg, kiemeli a lényeget, következtetéseket von le. A történelmi ismeretek, fogalmak elsajátításával, valamint a történelmi források és interpretációk mérlegelésével, hipotézisek alkotásával fejlődik az elemző, problémamegoldó gondolkodása. Mindezek együttesen segítik a differenciált történelmi gondolkodás kialakulását, melynek következtében a tanuló képessé válik események, folyamatok és jelenségek különböző szempontú megközelítésére, valamint bizonyos történések okainak és következményeinek több szempontú feltárására.

**A személyes és társas kapcsolati kompetenciák:** A tanuló a különböző történelmi korok mindennapi életének vizsgálatával, az életmód változatos formáinak, a különböző vallások és világnézetek értelmezési kereteinek, valamint történelmi életutaknak és cselekedeteknek a megismerésével viszonyítási pontokat találhat, illetve követhető modelleket adaptálhat saját életútjának tervezéséhez és szervezéséhez. A tanulóban tudatosul, hogy nehéz élethelyzetekben is kialakíthatók cselekvési tervek, lehetőségek. Értékeli a válságos történelmi helyzetekben megnyilvánuló bátorság, kitartás, önfeláldozás, segítségnyújtás és szolidaritás követésre méltó példáit. A tanuló arra törekszik, hogy az emberi cselekedeteket, életutakat, élethelyzeteket, vallási és más meggyőződéseket, társadalmi folyamatokat és jelenségeket árnyaltan értelmezze. A társadalmakra, közösségekre jellemző magatartási és kommunikációs szabályok felismerése a tanuló alkalmazkodóképességét fejleszti.

**A kreativitás a kreatív alkotás, önkifejezés és kulturális tudatosság kompetenciái:**A történelem tanulása során a tanuló megismeri az emberiség, a magyarság kulturális örökségének fő elemeit. Értékeli a kiemelkedő emberi alkotásokat és értelmezi azok technológiai, tudományos és művészeti szerepét. Az egyes történelmi korszakok áttekintése során felismeri az értékteremtő alkotások jelentőségét, és elemző gondolkodással feltárja azoknak az életmódra, a mindennapokra gyakorolt hatását.

**Munkavállalói, innovációs és vállalkozói kompetenciák:** A tanuló megismeri és értékeli az alkotó emberi tevékenységek változatos formáit. Értelmezi és elismeri a tudósok, kutatók és művészek teljesítményét. Büszke a magyar tudósok, művészek, sportolók és más értékteremtő, alkotó emberek kiemelkedő eredményeire, teljesítményeire. Az életmódtörténeti témakörök feldolgozása révén a tanuló felismeri, hogy a munkavégzés az egyén, a család és a társadalom létfenntartását biztosítja; belátja, hogy a munka sokszor küzdelmekkel jár, ugyanakkor személyiségépítő, társadalmi összetartozást is erősítő tevékenység. A történelmi korszakok jellegzetes, egyedi vagy kiemelkedő példái kiindulópontként szolgálnak a saját életút tervezésekor, akár a pályaválasztás során is.

A kerettanterv témakörönként határozza meg a javasolt óraszámot, amely elegendő a témák ismeretanyagának feldolgozásához és a tanulási eredményekhez kapcsolódó kompetenciák elsajátításához. A kerettantervben meghatározott tanulási tartalmak azonban átlagos esetben a javasolt órakeret kb. 80%-ában feldolgozhatók. A javaslat alapja a Nemzeti alaptantervben meghatározott ajánlott heti óraszám: 5-8. évfolyamon heti 2 óra. Ez a 36 hetes iskolaévvel számolva elméletileg 72 tanórát jelentene. A kerettanterv nem számol az egyéb iskolai rendezvények vagy váratlan események miatt elmaradó tanórákkal – ennek mozgásterét az említett 80%-os kihasználtság biztosítja –, de az állami kerettantervvel való összehasonlíthatóság érdekében annak összóraszámait veszi alapul: 68 óra évfolyamonként. Teszi ezt továbbá azért, mert ajánlja a tanárok számára, hogy a tanévek elején és végén végezzenek a hagyományos számonkéréseken túl történelem tantárgyi kompetenciamérést. Ennek lényege, hogy nem az előző, illetve a befejezett tanévben elsajátított ismereteket, hanem a tantervben is meghatározott, fejlesztendő kompetenciák elsajátításának fokát méri.

A helyi tanterv alapján a tanár a kerettantervből évente két témát mélységelvű feldolgozásra jelöl ki, amelyre több idő tervezhető**.** Ezeknek legalább 70%-a magyar történelmi témájú legyen.A mélységelvű tanítás lehetőséget ad az adott téma részletesebb ismeretekkel, többféle megközelítési móddal és tevékenységgel történő feldolgozására. A többletidő mennyiségére évfolyamonként a témakörök áttekintő táblázatatesz ajánlást. A mélységelvű témák esetében nagyobb lehetőség nyílik a projektmunkára, illetve a múzeumi órák és a témával kapcsolatos tanulmányi kirándulások szervezésére.

A *Témakörönként* megjelenő tantervi táblázatok magukba foglalják a hozzájuk tartozó *Témá*kat, a konkrétabb tartalmakat feltüntető *Altémá*kat, valamint az egyes témakörökhöz kapcsolódó *Fogalmak és adatok/Lexikák* címszó alatt a kötelezően elsajátítandó fogalmakat, személyeket, kronológiai és topográfiai adatokat. Minden fogalmi elem csak egyszer fordul elő, annál a témakörnél, ahol kötelező elemként először szerepel a tantervben. A táblázat utolsó oszlopában feltüntetett *Fejlesztési feladatok* teljesítésével valósulnak meg az előírt tanulási eredmények.

A táblázat alatt témakörönként felsorolt *Javasolt tevékenységek* nem kötelező elemei a tantervnek, de eredményessé tehetik a tananyag feldolgozását és a szaktanári munkát. Ezek köre természetesen bővíthető különféle tanulási eljárásokkal, módszerekkel.

**5-8. évfolyam**

Az általános iskolai történelemtanítás és –tanulás célja, hogy a tanuló megismerkedjen a magyar és egyetemes történelem legalapvetőbb történeteivel, tényeivel, jelenségeivel, eseményeivel és szereplőivel. A magyar történelem eseményeiről és hőseiről kialakított kép, a büszkeségre okot adó történelmi cselekedetek, eredmények és emberi teljesítmények megismerése megalapozza a hazaszeretet érzését.

A tantárgy tanulása során bővülő ismeretei és a különböző tevékenységek által alakuljanak ki a tanulóban a történelemről és társadalmi kérdésekről való tájékozódás és gondolkodás legalapvetőbb kompetenciái, amelyek segítik, hogy megértse a múlt és jelen társadalmi, politikai, gazdasági és kulturális jelenségeit. Az általános iskolai történelemtanulás megalapozza a tanulóban az aktív állampolgári léthez szükséges kompetenciákat.

Az általános iskolai történelemtanításnak egyszerre célja és feltétele a tanuló kíváncsiságának és tudásvágyának felkeltése és ébren tartása a történelem, illetve a közéleti kérdések iránt. Az egyes témák, tanítási módszerek és tanulói tevékenységek kiválasztása során mindig szem előtt kell tartani a tanulás élményszerűségének követelményét. A tanuló képzeletét, fantáziáját és érzelmeit megragadó témák, történetek és tevékenységek révén válhat eredményessé a történelem tanulása. A különböző korok életmódját tárgyaló témakörök és a történelmi portrék jó alkalmat adnak a szemléletes és élményszerű megjelenítésre (pl. képek, filmek, modellek, zenék, hangdokumentumok), a tanuló életéhez, érdeklődéséhez köthető témák tárgyalására, valamint érdekes, megrázó vagy éppen tréfás, de mindenképpen elgondolkodtató történetek elbeszélésére, illetve megjelenítésére.

A történelemtanulás ugyan az ötödik évfolyamon kezdődik, de iskolai előzményekre is támaszkodik; az 1–4. évfolyamon elsajátított kompetenciákra éppúgy, mint az alsó tagozat történelmi tárgyú olvasmányaira, illetve a tanulónak a nemzeti ünnepek iskolai megünneplése és az emléknapok nyomán keletkező tudására.

A kerettanterv évenként 5–8 *témakör* feldolgozását írja elő. Az egyes témakörök 2–7 témát tartalmaznak, ami tanévenként összesen 18–20 témát jelent.

Miközben az éves időkeret a korábbi tantervekhez képest nem változott, a minimálisan kötelező témák, fogalmak és egyéb adatok/lexikai egységek száma a korábbiaknál kevesebb lett. A meghatározott tananyagrészek feldolgozása átlagos esetekben a javasolt idő mintegy 80 %-át veszi igénybe. Mindez időt és alkalmat ad a tevékenységalapú tanulásra, az ismeretek alkalmazására, a tanulási eredményekben megfogalmazott kompetenciák fejlesztésére a tanár által leghatékonyabbnak tartott (pl. egyéni, kooperatív) tanulási technikák alkalmazására.

A Szent Imre Gimnáziumban az 5. osztályos történelem anyag egy része szorosan kapcsolódik a hittan oktatáshoz. Ezért a bibliai történetek megismerése, a mondák dramatikus feldolgozása fokozott figyelmet kaphat. A magyar szentek legendáival, különösen Szent Imrével is kiemelten foglalkozunk. A középkori magyar történelem témái alkalmat adnak terepgyakorlatra is (Buda, Visegrád esetén akár megvalósítható).

**5–6. évfolyam**

Az általános iskola 5–6. évfolyamán a történelemtanítás bevezeti a tanulót a történelmi múlt megismerésébe. A tantárgy iránti érdeklődés felkeltése, a pozitív hozzáállás megteremtése és a legfontosabb ismeretek elsajátítása mellett ekkor kezdődik a történelemtanuláshoz szükséges alapvető tanulásmódszertani jártasságok, készségek kialakítása. A tanuló egyfelől megismerkedik az ókor, középkor, kora újkor és az újkor történelmének néhány jellemző vonásával, jelenségével, a magyar történelem legfontosabb fordulópontjaival, hőseivel és szereplőivel a 19. század közepéig. Elsajátítja, és alkalmazni kezdi a kulcsfogalmakat, gyakorolja a változatos tevékenységformákat – információszerzés és -feldolgozás; tájékozódás időben és térben; történetek megértése, elbeszélése, megvitatása stb. –, amelyek megalapozzák történelemtanulási készségeinek fejlődését, történelmi gondolkodásának kialakulását.

Ebben a szakaszban elsősorban konkrét történelmi események és élethelyzetek, szokások képszerű bemutatása, történetek elmesélése a jellemző. A tantervi témakörök egy jelentős részét történeti korok szerint beágyazott életmódtörténeti és portré témák adják. Előbbiek a régmúlt korok embereinek életét mutatják be egy-egy konkrét település és nép mikrovilágán, illetve az ezekhez kapcsolódó történeteken keresztül. A kerettanterv a települések esetében ajánlásokat fogalmaz meg, amelyektől a helyi tantervek összeállítása során a pedagógusok régiójuknak megfelelően eltérhetnek. További fontos alapelv a jelenségalapú megközelítés, vagyis a tanuló nem általános modelleken, hanem egyes települések/népek életén keresztül ismerkedik meg az ókor, a középkor, a kora újkor és az újkor világával. A portré típusú témakörök a magyar történelem néhány kiemelkedő személyiségének, hősének életét, cselekedeteit és történelmi jelentőségét dolgozzák fel, miközben megismertetik a tanulót a hozzájuk fűződő történeti hagyománnyal.

Az általános iskolában a történettanításon alapuló történelemtanítás, vagyis a történetmesélés, a szemléletesség és a tevékenységközpontú megközelítés a témák kiválasztásának, illetve feldolgozásának egyaránt fontos vezérelve. Az egyes korszakok életmódját bemutató témakörök, témák, a kiemelkedő személyiségeket bemutató portrék eredményes bemutatásához a tanuló képzeletét megragadó történeteken, a személyes életéhez kapcsolódó élményeken keresztül vezet a sikeres történelemtanítás útja. Ugyanakkor a történetek feldolgozásán keresztül fejlődik a tanulónak a történelemtanuláshoz elengedhetetlen narratív kompetenciája is.

**Fejlesztési területekhez kapcsolódó tanulási eredmények (Általános követelmények)**

**Történelmi ismeretek**

A nevelési-oktatási szakasz végére a tanuló:

* ismeri és fel tudja idézni a magyar és az európai történelmi hagyományhoz kapcsolódó legfontosabb mítoszokat, mondákat, történeteket, elbeszéléseket;
* be tudja mutatni a különböző korok életmódjának és kultúrájának főbb vonásait és az egyes történelmi korszakokban élt emberek életét befolyásoló tényezőket;
* tisztában van a zsidó-keresztény kultúra kialakulásának főbb állomásaival, ismeri a legfontosabb tanításait és hatását az európai civilizációra és Magyarországra;
* ismeri a középkori és újkori magyar történelem kiemelkedő alakjait, cselekedeteiket, illetve szerepüket a magyar nemzet történetében;
* fel tudja idézni a középkori és újkori magyar történelem legfontosabb eseményeit, jelenségeit, folyamatait, és fordulópontjait a honfoglalástól napjainkig;
* képes felidézi a magyar nemzet honvédő és szabadságharcait, példákat hoz a hazaszeretet, önfeláldozás és hősiesség megnyilvánulásaira;
* tisztában van a középkor és újkor világképének fő vonásaival;
* ismeri és be tudja mutatni a 19. századi modernizáció gazdasági társadalmi és kulturális hatásait Magyarországon és a világban;
* ismeri a különböző korok hadviselési szokásait, jellemzőit;
* példákat tud felhozni arra, hogy a történelem során miként járultak hozzá a magyarok Európa és a világ kulturális, tudományos és politikai fejlődéséhez;
* ismeri a magyarság, illetve a Kárpát-medence népei együttélésének jellemzőit a középkorban és újkorban, példákat hoz a magyar nemzet és a közép-európai régió népeinek kapcsolatára és együttműködésére;
* valós képet alkotva képes elhelyezni Magyarországot a középkori és újkori európai történelmi folyamatokban.

**Ismeretszerzés és forráshasználat**

A történelem tanulása hozzájárul ahhoz, hogy a tanuló a nevelési-oktatási szakasz végére:

* képes ismereteket szerezni személyes beszélgetésekből, olvasott és hallott, valamint a különböző médiumok által felkínált szöveges és képi anyagokból;
* kiemel lényeges információkat (kulcsszavakat) elbeszélő vagy leíró szövegekből, illetve rövidebb magyarázó szövegekből, és az ezek alapján megfogalmazott kérdésekre egyszerű válaszokat képes adni;
* megadott szempontok alapján, tanári útmutatás segítségével történelmi információkat gyűjt különböző médiumokból és forrásokból (könyvek, atlaszok, kronológiák, könyvtárak, múzeumok anyagai, filmek; nyomtatott és digitális, vizuális források);
* képes magatartásformák megfigyelésére és jellemzésére;
* megadott szempontok alapján rendszerezi a történelmi információkat;
* felismeri, hogy melyik szöveg, kép, egyszerű ábra kapcsolódik az adott történelmi témához;
* képen, egyszerű ábrán ábrázolt folyamatot, jelenséget saját szavaival le tud írni;
* képes különbséget tenni források között típus és kontextus alapján;
* össze tudja vetni a forrásokban található információkat az ismereteivel;
* meg tudja vizsgálni, hogy a történet szerzője résztvevője vagy kortársa volt-e az eseményeknek;
* egyszerű következtetéseket von le, és véleményt tud alkotni.

**Tájékozódás időben és térben**

A történelem tanulása hozzájárul ahhoz, hogy a tanuló a nevelési-oktatási szakasz végére:

* ismeri a nagy történelmi korszakok elnevezését és időhatárait, néhány kiemelten fontos esemény és jelenség időpontját;
* használja az idő tagolására szolgáló kifejezéseket, történelmi eseményre, jelenségre, korszakra való utalással végez időmeghatározást;
* időrendbe tud állítani történelmi eseményeket, képes az idő ábrázolására pl. időszalag segítségével;
* a tanult történelmi eseményeket, jelenségeket, személyeket, képeket hozzá tudja rendelni egy adott történelmi korhoz, régióhoz, államhoz;
* használ különböző történelmi térképeket a fontosabb történelmi események helyszíneinek azonosítására, egyszerű jelenségek leolvasására, vaktérképen való elhelyezésére;
* egyszerű alaprajzokat, modelleket, térképvázlatokat (pl. települések, épületek, csaták) tervez és készít.

**Szaktárgyi kommunikáció**

A történelem tanulása hozzájárul ahhoz, hogy a tanuló a nevelési-oktatási szakasz végére:

* önállóan képes eseményeket, történeteket elmondani, történelmi személyeket bemutatni, saját véleményt megfogalmazni;
* össze tudja foglalni saját szavaival hosszabb elbeszélő vagy leíró szövegek tartalmát;
* az általa gyűjtött történelmi adatokból, szövegekből rövid tartalmi ismertetőt tud készíteni;
* képes önálló kérdések megfogalmazására a tárgyalt történelmi témával, eseményekkel kapcsolatban;
* képes rövid fogalmazások készítésére egy-egy történetről, történelmi témáról;
* különböző történelmi korszakok, történelmi kérdések tárgyalása során alkalmazza az értelmező és tartalmi kulcsfogalmakat, továbbá használja a témához kapcsolódó történelmi fogalmakat;
* tud egyszerű vizuális rendezőket kiegészíteni hagyományos vagy digitális módon (táblázatok, ábrák, tablók, rajzok, vázlatok) egy történelmi témáról;
* egyszerű történelmi témáról tanári útmutatás segítségével kiselőadást állít össze és mutat be;
* egyszerű történelmi kérdésekről véleményt tud megfogalmazni, állításait alátámasztja;
* meghallgatja mások véleményét, érveit;
* tanári segítséggel dramatikusan, szerepjáték formájában tud megjeleníteni történelmi eseményeket, jelenségeket, személyiségeket.

**Történelmi gondolkodás**

A történelem tanulása hozzájárul ahhoz, hogy a tanuló a nevelési-oktatási szakasz végére:

* adott történetben különbséget tud tenni fiktív és valós, irreális és reális elemek között;
* képes megfigyelni és összehasonlítani a történelemben előforduló különböző emberi magatartásformákat és élethelyzeteket;
* a történelmi eseményekkel és személyekkel kapcsolatban önálló kérdéseket fogalmaz meg;
* feltételezéseket fogalmaz meg történelmi személyek cselekedeteinek mozgatórugóiról, és alátámasztja azokat;
* a történelmi szereplők megnyilvánulásainak szándékot tulajdonít;
* önálló véleményt képes megfogalmazni történelmi szereplőkről, eseményekről;
* felismeri a különböző korokra és régiókra jellemző tárgyakat, alkotásokat, életmódokat, szokásokat, változásokat, képes azokat összehasonlítani egymással, illetve a mai korral;
* példákat hoz a történelmi jelenségekre;
* felismeri, hogy az emberi cselekedet és annak következménye között szoros kapcsolat van.

**A tanuló az 5–6. évfolyamon a következő kulcsfogalmakat használja:**

*Értelmező kulcsfogalmak*: történelmi idő, történelmi forrás, ok és következmény, változás és folyamatosság, tény és bizonyíték, történelmi jelentőség.

*Tartalmi kulcsfogalmak*:

* politikai: politika, állam, államszervezet, államforma, monarchia, köztársaság, egyeduralom, demokrácia, önkormányzat, jog, törvény, birodalom;
* társadalmi: társadalom, társadalmi csoport, nemzet, népcsoport, életmód;
* gazdasági: gazdaság, pénz, piac, mezőgazdaság, ipar, kereskedelem, adó, önellátás, árutermelés, falu, város;
* eszme- és vallástörténeti: kultúra, művészet, hit, vallás, egyház, világkép.

**Az 5–6. évfolyamon a történelem tantárgy alapóraszáma: 144 óra.**

**Két mélységelvű téma javasolt óraszáma: 6–10 óra**

**5. évfolyam**

**Óraszám:** **72 óra/év**

**2 óra/hét**

**Ajánlás az éves óraszám felosztására**

|  |  |
| --- | --- |
| **Témakör** | **Javasolt óraszám** |
| Bevezetés – év eleji kompetenciamérés | 2 |
| Személyes történelem | 6 |
| Mondák és mítoszok. A Biblia | 5 |
| Az ókor világai | 9 |
| Egyistenhitű vallások | 7 |
| A középkor világai | 13 |
| Képek és portrék az Árpád-kor történetéből | 20 |
| Háború és béke az ókorban és a középkorban | 8 |
| Év végi kompetenciamérés, tanév összegzése | 2 |

**Személyes történelem**

|  |  |  |  |
| --- | --- | --- | --- |
| **Részletes követelmények** | | | |
| **Témák** | **Altémák** | **Fogalmak és adatok/Lexikák** | **Fejlesztési feladatok** |
| *Körülöttem a történelem* | * Családi fotóalbum és személyes tárgyak. * Személyes történetek dokumentálása, elbeszélése. * Egy nap dokumentálása. * Kódexkészítés (valamely magyar kódex mintájára pl. Képes krónika). | *Fogalmak*: kódex.  *Kronológia*: Kr. e. és Kr. u., évszázad, őskor, ókor, középkor, újkor, jelenkor/modern kor. | * Egyszerű, személyes történetek elmesélése. * Családi fotók, tárgyak, történetek gyűjtése és rendszerezése. * Címer, zászló, pecsét készítése önállóan vagy társakkal. * Információk gyűjtése képi és tárgyi forrásokból megadott szempontok szerint. * A történelmi idő ábrázolása vizuális eszközökkel. |
| *Címer, zászló, pecsét, az idő mérése* | * Címerek és zászlók alkotóelemei saját település és Magyarország címere és zászlaja példáján. * A hitelesítés eszköze, a pecsét (pl. az Aranybulla pecsétje). * Személyes címer-, zászló- és pecsétkészítés. * Az időszámítás. |

**Témakör: Mondák és mítoszok. A Biblia**

|  |  |  |  |
| --- | --- | --- | --- |
| **Részletes követelmények** | | | |
| **Témák** | **Altémák** | **Fogalmak és adatok/Lexikák** | **Fejlesztési feladatok** |
| *Görög és római mondák* | * Történelmi események emlékezete a mondákban * Istenek és emberek viszonya, az ókori hősök tulajdonságai * Mondák a trójai háborúról és Róma alapításának korából | *Fogalmak*: városállam, jósda, többistenhit, monda, hunok, finnugor, törzs.  *Személyek*: Zeusz, Pallasz Athéné, Romulus, Attila, Álmos, Árpád.  *Kronológia*: Kr. e. 776 az első feljegyzett olümpiai játékok, Kr. e. 753 Róma alapítása a hagyomány szerint,  *Topográfia*: Athén, Olümpia, Itália, Róma, Római Birodalom. | * A tanult mondai és bibliai történetek felidézése * A mondai és bibliai hősök szándékainak azonosítása * Mondai és bibliai szereplők, történetek felismerése képek, művészeti alkotások alapján * A mondák és a valóság közötti kapcsolatok és ellentmondások felismerése * A mondai és bibliai történetekben rejlő történelmi események felismerése * A mondai és bibliai történetek közösségmegtartó szerepének megvitatása |
| *Történetek a Bibliából* | * A bibliai eredettörténet * Noé bárkája * Ábrahám * Mózes és a kivonulás * Dávid és Góliát * Salamon bölcsessége |
| *Magyar eredetmondák* | * Mondák a magyar nép eredetéről * Közös és dicső ősök a mondákban * A hun eredettörténet mondája |

**Témakör: Az ókor világai**

|  |  |  |  |
| --- | --- | --- | --- |
| *Élet az ókori Egyiptomban: Memphis és Théba* | * Földművelés a Nílus mentén * Hitvilág és halottkultusz a piramisok és a Királyok Völgye példáján * A hieroglifák és megfejtésük | *Fogalmak*: öntözéses földművelés, fáraó, piramis, hieroglifa, olümpiai játékok, provincia, rabszolga, gladiátor, amfiteátrum.  *Személyek*: Kheopsz  *Kronológia*: Kr. u. 476 a Nyugatrómai Birodalom bukása.  *Topográfia*: Egyiptom, Nílus, Athén, Olümpia, Spárta, Itália, Róma, Pannónia, Aquincum, Római Birodalom. | * Az ókori egyiptomi, görög és római életmód főbb vonásainak felidézése. * Információk gyűjtése az ókori és a modern olimpiai játékokról, és összehasonlításuk. * Információk gyűjtése a római gladiátorviadalokról és kocsiversenyekről, mai párhuzamaik megtalálása * Mai magyar településnevek azonosítása az ókori Pannónia térképén. |
| *Életmód Hellászban: Athén és Olümpia* | * Görög városépítészet: az Akropolisz * Az olümpiai játékok * A görög színház és a jósda * A gyermekkor és a nevelés |
| *Életmód a császárkori Rómában* | * Amfiteátrumok, fürdők, vízvezetékek és utak * Családi élet * A gladiátorviadalok és a kocsiversenyek * Római emlékek Pannoniában |

**Témakör: Egyistenhitű vallások**

|  |  |  |  |
| --- | --- | --- | --- |
| **Részletes követelmények** | | | |
| **Témák** | **Altémák** | **Fogalmak és adatok/Lexikák** | **Fejlesztési feladatok** |
| *A zsidó vallás* | * Egyistenhit a zsidó vallásban * A Héber Biblia | *Fogalmak*: egyistenhit, Biblia, Ószövetség, Héber Biblia, Újszövetség, zsidó vallás, keresztény vallás, keresztség és úrvacsora, iszlám vallás, Korán.  *Személyek*: Mózes, Jézus, Mária, József, Szent Péter és Szent Pál apostolok, Mohamed.  *Topográfia:* Jeruzsálem, Betlehem, Szentföld, Mekka. | * A zsidó vallás máig ható örökségének felismerése: egyistenhit, tízparancsolat, heti pihenőnap * Jézus élete legfontosabb eseményeinek bemutatása. * Jézus erkölcsi tanításainak értelmezése. * A kereszténység fő jellemzőinek és elterjedésének bemutatása. * Mohamed történetének felidézése * Az egyistenhívő vallások közös vonásainak feltárása * Korán tanításainak hatása a mindennapi életre. |
| *Jézus élete, tanításai és a kereszténység* | * Történetek az Újszövetségből * A kereszténység főbb tanításai * A kereszténység elterjedése * A keresztény hitélet színterei és szertartásai * A kereszténység jelképei |
| *Az iszlám* | * Mohamed és a Korán |

**Témakör: A középkor világai**

|  |  |  |  |
| --- | --- | --- | --- |
| **Részletes követelmények** | | | |
| **Témák** | **Altémák** | **Fogalmak és adatok/Lexikák** | **Fejlesztési feladatok** |
| *Élet a várban – egy magyar vár (pl. Visegrád) és uradalom bemutatásával* | * Királyok és nemesek * Várépítészet – híres magyar középkori várak. * Egy uradalom működése, a falvak világa (a jobbágyok élete). | *Fogalmak*: földesúr, lovag, nemes, uradalom, jobbágy, robot, pápa, szerzetes, bencés rend, pálos rend, kolostor, katolikus, román stílus, gótikus stílus, polgár, céh.  *Személyek*: Szent Benedek, Gutenberg.  *Topográfia*: Visegrád, Pannonhalma, Anglia, Franciaország. | * A középkori és a mai életforma néhány jellegzetességének összehasonlítása. * A középkori kultúra főbb vonásainak felidézése. * Az egyes középkori társadalmi rétegek életformája közti eltérések összehasonlítása. * A középkori város és a falu összehasonlítása megadott szempontok alapján (pl. jellegzetes foglalkozások, életmód). * Visegrád, Pannonhalma és Buda jellegzetes épületeinek felismerése középkori ábrázolásokon és rekonstrukciós rajzokon |
| *Élet a kolostorban – egy magyar kolostor (pl. Pannonhalma) bemutatásával* | * A középkori egyházszervezet. * A szerzetesség és a kolostor. * Román és gótikus templomépítészet – híres magyar középkori egyházi emlékek. * Oktatás a középkorban. |
| *Élet a középkori városban – egy magyar város (pl. Buda) bemutatásával* | * A céhek. * A városi polgárok. * Városépítészet – híres magyar középkori városok. * Könyvnyomtatás és reneszánsz. |

**Témakör: Képek és portrék az Árpád-korból**

|  |  |  |  |
| --- | --- | --- | --- |
| **Részletes követelmények** | | | |
| **Témák** | **Altémák** | **Fogalmak és adatok/Lexikák** | **Fejlesztési feladatok** |
| *Álmos és Árpád* | * Álmos és Árpád alakja a krónikákban * A vérszerződés és az Árpád-ház megalapítása * A honfoglalás: Etelközből a Kárpát-medencébe * A kalandozások | *Fogalmak*: vérszerződés, fejedelem, honfoglalás, székelyek, kalandozások, vármegye, tized, ispán, Szent Korona, tatárok/mongolok, kunok.  *Személyek*: Géza, I. (Szent) István, I. (Szent) László, Könyves Kálmán, III. Béla, IV. Béla, Szent Gellért, Szent Erzsébet, Szent Margit.  *Kronológia*: 895 a honfoglalás, 907 a pozsonyi csata, 997/1000–1038 István uralkodása, 1222 az Aranybulla kiadása, 1241–1242 a tatárjárás, 1301 az Árpád-ház kihalása.  *Topográfia*: Etelköz, Vereckei-hágó, Kárpát-medence, Esztergom, Buda, Székesfehérvár, Horvátország, Muhi, Német-római Császárság. | * A mondák és a valóság közötti kapcsolatok és ellentmondások felismerése. * A tanult mondai történetek felidézése, a mondai hősök szándékainak azonosítása. * Mondai szereplők felismerése képek, művészeti alkotások alapján. * Rekonstrukciós rajzok, ábrák elemzése és/vagy készítése a honfoglaló magyarok viseletéről, lakóhelyéről, fegyverzetéről. * Történetek felidézése az Árpád-kori magyar történelemből. * A tanult történelmi személyek jelentőségének felismerése. * A középkori honvédelem példáinak felidézése: a vértesi csata, a kerlési csata * Információk gyűjtése a középkori szentekről, példájuk értékelése * A tanult uralkodók elhelyezése az időszalagon. |
| *Szent István és a magyar állam* | * Géza és István alakja a krónikákban * István harca Koppánnyal és a koronázás * Államalapítás: egyházszervezés, vármegyék és törvények * A koronázási jelképek |
| *László és Kálmán. III. Béla* | * Szent László, a lovagkirály * Könyves Kálmán, a művelt király * III. Béla, a nagyhatalmú király. |
| *II. András és IV. Béla* | * II. András és az Aranybulla * IV. Béla és a tatárjárás |
| *Árpád-kori szentek* | * Szent Gellért. * Szent Erzsébet. * Szent Margit. |

**Témakör: Háború és béke az ókorban és a középkorban**

|  |  |  |  |
| --- | --- | --- | --- |
| **Részletes követelmények** | | | |
| **Témák** | **Altémák** | **Fogalmak és adatok/Lexikák** | **Fejlesztési feladatok** |
| *A görög hadviselés* | * A marathóni csata * A thermopülai csata * Nagy Sándor hadserege és hódításai | *Fogalmak:* falanx, légió, népvándorlás.  *Személyek*: Nagy Sándor, Romulus, Hannibál, Julius Caesar, Augustus, Attila.  *Kronológia*: Kr. e. 490 a marathóni csata, Kr. u. 476 a Nyugatrómai Birodalom bukása.  *Topográfia*: Marathón. | * Az ókori és középkori hadviselés legalapvetőbb jellemzőinek bemutatása * Görög hoplita, római legionárius és középkori lovag felismerése, fegyverzetének azonosítása képen, rekonstrukciós ábrán * A középkori hadviselés legalapvetőbb jellemzőinek bemutatása. * A középkori páncélos lovag felismerése, fegyverzetének azonosítása képen, rekonstrukciós ábrán. * A tanult háborúk okainak és következményeinek bemutatása; illetve a tanult hősökhöz kapcsolódó történetek felidézése. * A Hun Birodalom földrajzi kiterjedésének nyomon követése a térképen. * A nomád életmód, gazdálkodás és hadviselés alapvető jellegzetességeinek felidézése. * Történelmi mozgások (pl. hadmozdulatok, hadjáratok, népmozgások) nyomon követése történelmi térképen. |
| *A római hadviselés* | * Az ókor „tankjai”: Hannibál elefántjai * Caesar légiói * A limes, a barbárok és a hunok * Attila és hadjáratai: a catalaunumi csata |
| *Hadviselés a lovagkorban* | * A nehézlovas harcmodor * A keresztes hadjáratok * A lovagi kultúra |

**Mélységelvű témákra tett javaslatok:**

Élet a kolostorban – egy magyar kolostor (pl. Pannonhalma) bemutatásával

László és Kálmán. III. Béla

II. András és IV. Béla

A római hadviselés